Wikipedia ya Kiswahili (au Wikipedia kwa Kiswahili) ni toleo la kamusi elezo ya Wikipedia kwa lugha ya Kiswahili. Wikipedia ya Kiswahili ilianzishwa tarehe 8 Machi 2003, na tarehe 10 Machi, 2022, imefikia makala zipatazo 70,000, idadi inayoifanya iwe Wikipedia ya 84 (kati ya 314 zilizo hai) kwa hesabu ya makala zote.. Mwaka 2019 Wikipedia ya Kiswahili iliangaliwa mara 65.856 kwa siku, mwaka 2020 mara 73.056 na mwaka 2021 (Januari-Oktoba) 83.595 ambayo inakaribia kuwa sawa na mara 3,500 kwa saa. Karibu nusu ya wasomaji wetu wako Tanzania, asilimia 10 wako Kenya, na asilimia 17 wako Marekani. Asilimia 25 za wasomaji wako sehemu nyingine duniani. Wikipedia ya Kiswahili ilikuwa inafunguliwa na 0,01% ya wanaofungua Wikipedia duniani kote mwezi Septemba 2018, ikiwa katika nafasi ya 65 kati ya lugha zote. Walioivinjari mwezi huo walikuwa katika nchi zifuatazo: Marekani 37.1 %, Tanzania 32 % na Kenya 14.6 %: